ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0692/99

υποβολή: Sebastiano Musumeci (NI) προς την Επιτροπή

(26 Μαρτίου 1999)

Θέμα: Μέτρα για τη στήριξη της αλιείας ξιφία στη Μεσόγειο

Έχοντας υπόψη ότι η πρόσφατη πρόταση του Ευρωπαϊκού Συμβουλίου Υπουργών Αλιείας προβλέπει απαγόρευση της χρήσης συρομένων δικτύων για την αλιεία ξιφία από τις 31 Δεκεμβρίου 1999 και για όλα τα σκάφη του κοινοτικού στόλου;

έχοντας υπόψη ότι το ;Ευρωπαϊκό Συμβούλιο Υπουργών Αλιείας έχει επιτρέψει στα σκάφη που αλιεύουν στη Βαλτική να φέρουν κατά παρέκκλιση επί του σκάφους - πέραν των 2.500 επιτρεπομένων μέτρων - και πρόσθετα δίκτυα μήκους έως 21 χλμ. - καθώς και 3.000 ακόμη μέτρα ως απόθεμα;

εκτιμώντας ότι μια τέτοια ανισότητα μεταχείρισης προς άλλα κράτη μέλη αποτελεί καταφανή επιβολή τιμωρίας στους αλιείς της Μεσογείου και ότι η πρόταση απαγόρευσης της αλιείας με συρόμενα δίκτυα υπονομεύει την εφαρμογή του ιταλικού σχεδίου μετατροπής;

θα μπορούσε άραγε να αναφέρει η Επιτροπή τί μέτρα σκοπεύει να λάβει προκειμένου να αποτρέψει τη λήψη άνισων μέτρων τα οποία, μολονότι δεν θίγουν την ιχθυική πανίδα, θα πλήξουν σε τελική ανάλυση έναν από τους ελάχιστους ουσιαστικά παραγωγικούς τομείς της οικονομίας της Σικελίας και της Μεσογείου;

Απάντηση της κ. Bonino εξ ονόματος της Επιτροπής

(21 Απριλίου 1999)

Τα μέτρα που εγκρίθησαν από το Συμβούλιο για την απαγόρευση της χρήσης των συρόμενων διχτύων(1) δεν εφαρμόζονται στη Βαλτική λόγω των ειδικών χαρακτηριστικών της αλιείας του σολωμού σε αυτή τη θάλασσα. Είναι πολύ χαμηλός ο κίνδυνος που δημιουργεί η αλιεία με συρόμενα δίχτυα για τους πληθυσμούς που δεν αποτελούν στόχο αλίευσης.

σον αφορά το ιταλικό σχέδιο για την μετατροπή των συρόμενων διχτυών, το Συμβούλιο το υποστήριξε πάντα ρητά πριν από την έγκριση του προαναφερόμενου κανονισμού(2). Επιπλέον, το Συμβούλιο εξέδωσε πρόσφατα μια νέα απόφαση(3), η οποία εφαρμόζεται σε όλα τα κοινοτικά σκάφη που επιδίδονται σε αλιεία με συρόμενα δίχτυα για τα μεγάλα μεταναστευτικά είδη (καταρχήν για τον ξιφία και τον τόνο). Οι όροι για την μετατροπή έχουν αποσαφηνιστεί για την ιταλική αλιεία και επεκτάθηκαν σε άλλα κράτη μέλη.

(1) Κανονισμός (ΕΚ) 1239/98 του Συμβουλίου της 8ης Ιουνίου 1998 για την τροποποίηση του κανονισμού (ΕΚ) 894/97 για τη θέσπιση ορισμένων τεχνικών μέτρων διατήρησης των αλιευτικών πόρων, ΕΕ L 171 της 17.6.1998.

(2) Απόφαση 97/292/ΕΚ του Συμβουλίου της 28ης Απριλίου 1997, περί ειδικού μέτρου προώθησης της μετατροπής ορισμένων αλιευτικών δραστηριοτήτων των ιταλών αλιέων, ΕΕ L 121 της 13.5.1997.

(3) Απόφαση 99/27/ΕΚ του Συμβουλίου της 17ης Δεκεμβρίου 1998 σχετικά με ένα ειδικό μέτρο που αποσκοπεί στην προώθηση της διαφοροποίησης ορισμένων αλιευτικών δραστηριοτήτων και για την τροποποίηση της απόφασης 97/292/ΕΚ, ΕΕ L 8 της 14.1.1999.
ΓΡΑΠΤΗ ΕΡΩΤΗΣΗ E-0508/99

υποβολή: Klaus Lukas (NI) προς την Επιτροπή

(8 Μαρτίου 1999)

Θέμα: Χρηματοδοτικοί πόροι της ΕΕ προς το Ευρωπαïκό Κολλέγιο Natolim

!. Σε ποιο ύψος ανέρχονται οι συνολικές επιδοτήσεις της ΕΕ προς το Ευρωπαϊκό Κολλέγιο Natolim;

2. Σε ποιο ύψος ανέρχεται το ποσό αυτό ανά σπουδαστή;

3. Υπάρχει εκπαιδευτικό ίδρυμα στην ΕΕ το οποίο έχει λάβει υψηλότερες επιδοτήσεις από την Επιτροπή;

4. Έχει έως τώρα δημοσιευθεί επιστημονική μελέτη από το ινστιτούτο αυτό;

5. Σε ποιο ύψος ανέρχονται οι ενισχύσεις της ΕΕ ανά δημοσίευση;

6. Τι αναλογία του διδακτικού προσωπικού, του μη διδακτικού προσωπικού και των πολωνών σπουδαστών του ινστιτούτου προέρχεται, όπως και ο διευθυντής του ινστιτούτου, κ. Sariusz-Wolski, από το Lodz;

7. Θα μπορούσε να αντιληφθεί η Επιτροπή ότι άλλα ινστιτούτα μεταπτυχιακών σπουδών στην ΕΕ, τα οποία απολαύουν μεγαλύτερου επιστημονικού κύρους και δεν είναι σχεδόν αποκλειστικώς στελεχωμένα από φίλους των διευθυντών των ινστιτούτων αυτών, θα μπορούσαν ενδεχομένως να προτιμηθούν κατά τη χορήγηση επιδοτήσεων;

Απάντηση του κ. Van den Broek εξ ονόματος της Επιτροπής

(30 Μαρτίου 1999)

Το Ευρωπαϊκό Κολλέγιο στο Natolin της Πολωνίας συγχρηματοδοτείται δυνάμει των διατάξεων του άρθρου 76 της ευρωπαϊκής συμφωνίας, σχετικά με την προώθηση της εκπαίδευσης στον τομέα των ευρωπαϊκών σπουδών. Η ανάπτυξη του Ευρωπαϊκού Κολλεγίου στο Natolin ανταποκρίνεται στις παρατηρήσεις και τις συστάσεις του Κοινοβουλίου και της μικτής κοινοβουλευτικής επιτροπής Κοινότητας-Πολωνίας. Το Ευρωπαϊκό Κολλέγιο συνεχίζει μια μοναδική στο είδος της παράδοση 50 ετών στην εκπαίδευση αποφοίτων στο πλαίσιο ιδιαιτέρως ευρωπαϊκού προγράμματος ακαδημαϊκών σπουδών και κατάρτισης από ειδικούς σε ευρωπαϊκά θέματα, γεγονός που αντικατοπτρίζεται στα αποτελέσματά του. Το Ευρωπαϊκό Κολλέγιο στο Natolin παρέχει τεχνογνωσία σε μια νέα γενεά ευρωπαίων αποφοίτων και, ειδικότερα, σε εκείνους της Κεντρικής και Ανατολικής Ευρώπης, με στόχο την επίσπευση της μεταφοράς εμπειρίας της οποίας η ανάγκη καθίσταται επείγουσα ενόψει της προετοιμασίας για τη διεύρυνση. Σύμφωνα με τις παρατηρήσεις του Κοινοβουλίου, το πρόγραμμα Phare έχει χορηγήσει 400.000 ευρώ ανά έτος από την ίδρυσή του, συνοδευόμενα από πρόγραμμα 3 Σεπτεμβρίου 1997, για την ανάπτυξη τριετούς προγράμματος στο Natolin. Η ανάπτυξη του προγράμματος του Natolin αποσκοπεί στη διασφάλιση φθίνουσας κοινοτικής συγχρηματοδότησης, και σταδιακής μείωσης του κόστους κατά κεφαλήν καθ'όλη τη διάρκεια αναπτυξιακού σχεδίου σύμφωνου με τις οικονομίες κλίμακας που επιτεύχθησαν στην Μπριζ. Η καταγωγή των φοιτητών του Natolin αντικατοπτρίζει την ανομοιογένεια του ευρωπαϊκού προσανατολισμού του, με 60 % των φοιτητών από τη Δυτική Ευρώπη, 28 % από χώρες της Κεντρικής και Ανατολικής Ευρώπης και τα Νέα Ανεξάρτητα Κράτη (ΝΑΚ), και 12 % των φοιτητών από την Πολωνία. Οι διαδικασίες επιλογής και πρόσληψης του Ευρωπαϊκού Κολλεγίου εφαρμόζονται ομοιόμορφα και τα προγράμματα που χρηματοδοτεί το Phare υλοποιούνται σύμφωνα με τις απαιτήσεις των κανόνων που διέπουν το Phare.
ΓΡΑΠΤΗ ΕΡΩΤΗΣΗ E-0656/99

υποβολή: Roberta Angelilli (NI) προς την Επιτροπή

(26 Μαρτίου 1999)

Θέμα: Κλείσιμο του Ευρωπαïκού Κοινοβουλίου λόγω της διαδήλωσης των ευρωπαίων κτηνοτρόφων

Λόγω της διαδήλωσης την οποία είχαν εξαγγείλει για τη Δευτέρα, 22 Φεβρουαρίου στις Βρυξέλλες οι κτηνοτρόφοι ολόκληρης της Ευρώπης, αποφασισμένοι να κατέβουν στο δρόμο για να διαμαρτυρηθούν για τις ποσοστώσεις γάλακτος, ο Γενικός Γραμματέας Julian Gordon Priestley συνέταξε εγκύκλιο με την οποία ανακοίνωνε το κλείσιμο των γραφείων του Ευρωπαϊκού Κοινοβουλίου και τη διακοπή των δραστηριοτήτων του θεσμικού οργάνου, καθώς και την κατάσταση "πολιορκίας" σε ολόκληρη την πόλη των Βρυξελλών, με αποκλεισμό των δημόσιων μέσων μεταφοράς.

Λαμβάνοντας υπόψη ότι οι διαμαρτυρίες των γεωργοκτηνοτρόφων αποτελούν τη νόμιμη δημοκρατική έκφραση πολιτών της Ευρωπαϊκής Ένωσης, οι οποίοι, μάλιστα, αντιπροσωπεύουν μια σημαντική οικονομική κατηγορία, και ότι στις 10 Φεβρουαρίου είχε πραγματοποιηθεί παρόμοια διαδήλωση στο Στρασβούργο χωρίς να σημειωθούν επεισόδια, μπορεί η Επιτροπή να αναφέρει:

1. Κατά πόσον θεωρεί ότι τα μέτρα αυτά είναι υπερβολικά και πλήττουν το δικαίωμα λόγου και διαδήλωσης των πολιτών της ΕΕ;

2. Κατά πόσον κρίνει ότι τα προαναφερθέντα μέτρα αποτελούν στάση παρεμπόδισης της συζήτησης και του κοινού προβληματισμού για τα προβλήματα των κτηνοτρόφων;

3. Κατά πόσον κρίνει σκόπιμο να αποδοκιμαστεί η απόφαση αυτή.

Απάντηση του κ. Santer εξ ονόματος της Επιτροπής

(25 Μαρτίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή της ερώτηση E-605/99(1).

(1) EE C 325 της 12.11.1999, σελ. 124.
ΓΡΑΠΤΗ ΕΡΩΤΗΣΗ P-1085/99

υποβολή: Gerhard Hager (NI) προς την Επιτροπή

(13 Απριλίου 1999)

Θέμα: Επιχειρήσεις εφοδιασμού πετρελαιοειδών

Σύμφωνα με τις πληροφορίες μου, οι επιχειρήσεις εφοδιασμού πετρελαιοειδών στην Αυστρία εφαρμόζουν διαφορετικούς όρους ανάλογα με τους πελάτες τους. Ενώ εφοδιάζουν τους συμβατικά συνδεδεμένους διανομείς τους με ευνοϊκές τιμές, επιβάλλουν πρόσθετη επιβάρυνση στους Diskonter, που εφαρμόζουν έκπτωση. Η μεταχείριση αυτή έγινε πάλι σαφής όταν, υπό την πίεση του κοινού, προέκυψε πτώση των τιμών. Οι συμβατικοί διανομείς επωφελούνται τώρα από έκπτωση μέχρι 40 σελίνια. Όπως γνωρίζω, η τιμή της σούπερ αυξήθηκε για τους Diskonter κατά 57 σελίνια/λίτρο. Καθώς ο αριθμός των επιχειρήσεων εφοδιασμού είναι περιορισμένος, οι διανομείς είναι υποχρεωμένοι να δεχτούν τις προτεινόμενες τιμές.

Πιστεύω ότι η συμπεριφορά των επιχειρήσεων εφοδιασμού πετρελαιοειδών είναι εξαιρετικά ανησυχητική υπό το νομικό πρίσμα της έννοιας του ανταγωνισμού και ζητώ να καταστήσει γνωστό η Επιτροπή:

1. Αν γνωρίζει το ζήτημα αυτό;

2. Πώς το κρίνει στα πλαίσια των κανόνων του ανταγωνισμού;

3. Αν προτίθεται να λάβει μέτρα;

4. Σε αρνητική περίπτωση, πως το αιτιολογεί.

Απάντηση του κ. Van Miert εξ ονόματος της Επιτροπής

(4 Μαΐου 1999)

1. Η Επιτροπή δεν γνωρίζει τίποτα σχετικά με τις διαφορετικές τιμές που εφαρμόζουν στο χονδρεμπόριο οι επιχειρήσεις ανεφοδιασμού σε πετρελαιοειδή στην Αυστρία, όπως αναφέρει το αξιότιμο μέλος του Κοινοβουλίου.

2. Οι κοινοτικοί κανόνες περί ανταγωνισμού εφαρμόζονται σε περιπτώσεις συμφωνιών ή εναρμονισμένων πρακτικών των επιχειρήσεων και έχουν ως αντικείμενο ή ως αποτέλεσμα τον περιορισμό του ανταγωνισμού (άρθρο 81 της συνθήκης ΕΚ πρώην άρθρο 85) και την καταστολή καταχρηστικής εκμετάλλευσης της δεσπόζουσας θέσης από μέρους επιχειρήσεων (άρθρο 82 της συνθήκης ΕΚ πρώην άρθρο 86). Η Επιτροπή δεν μπορεί να εκτιμήσει τη συμπεριφορά της αγοράς που περιγράφει το αξιότιμο μέλος του Κοινοβουλίου βάσει των ανωτέρω κανόνων δίχως να γνωρίζει τα περιστατικά που αφορούν την συγκεκριμένη αγορά και τις συγκεκριμένες επιχειρήσεις και ειδικότερα δίχως να γνωρίζει κατά πόσο οι επιχειρήσεις ανεφοδιασμού σε πετρελαιοειδή που ασκούν χονδρεμπόριο στην Αυστρία έχουν δεσπόζουσα θέση στην αγορά. Οι διαφορετικές τιμές δεν παραβιάζουν από μόνες τους κοινοτικούς κανόνες περί ανταγωνισμού.

3.-4. Η Επιτροπή γνωρίζει ότι οι αυστριακές αρχές για τον ανταγωνισμό εξετάζουν τις αυστριακές επιχειρήσεις πετρελαιοειδών και την συμπεριφορά τους στην αγορά. Σύμφωνα με την πολιτική της Επιτροπής σε συνεργασία με τις εθνικές αρχές για τον ανταγωνισμό (βλ. Ανακοίνωση του 1997(1)), ο έλεγχος για το πόσο τηρούνται οι κανόνες του ανταγωνισμού πρέπει να διεξάγεται αν είναι δυνατόν από μία μόνο αρχή. Επομένως, η Επιτροπή δεν σκοπεύει προς το παρόν να λάβει μέτρα.

(1) ΕΕ C 313 της 15.10.1997.
ΓΡΑΠΤΗ ΕΡΩΤΗΣΗ E-0172/99

υποβολή: Roberta Angelilli (NI) προς την Επιτροπή

(11 Φεβρουαρίου 1999)

Θέμα: Εργασίες στην Πλατεία Cavallotti του Λιβόρνο

Οι εργασίες ανάπλασης της Πλατείας Felice Cavallotti του Λιβόρνο έχουν δημιουργήσει σημαντικά προβλήματα στους κατοίκους και τους καταστηματάρχες, ενώ εξανάγκασαν και τους πλανόδιους εμπόρους να μετακινήσουν τους πάγκους των. Οι πολίτες του Λιβόρνο ειδοποιήθηκαν μόλις στις 10 Ιανουαρίου 1999 για τις προγραμματισμένες εργασίες οι οποίες προκάλεσαν αναστάτωση και σημαντική πτώση του κύκλου εργασιών των εμπόρων της περιοχής. Οι κατασκευαστικές εργασίες προβλέπεται να διαρκέσουν έναν χρόνο. Θα μπορούσε άραγε η Επιτροπή να αναφέρει:

1. μήπως, κατά την άποψή της, οι προαναφερθείσες εργασίες μπορούν να θεωρηθούν ως παραβλάπτουσες την αρχή του ελεύθερου ανταγωνισμού σε ό,τι αφορά τους εμπόρους της πόλης του Λιβόρνο;

2. καταπόσον υφίστανται οικονομικές ενισχύσεις και/ή σχέδια υπέρ των εμπόρων που έχουν υποστεί ζημίες από τις εν λόγω εργασίες;

3. ποιά είναι η γενικότερη άποψή της επί του ως άνω ζητήματος;

Απάντηση του κ. Monti εξ ονόματος της Επιτροπής

(18 Μαρτίου 1999)

Η Επιτροπή εξέτασε το ζήτημα που θίγει ο αξιότιμος βουλευτής και κατέληξε στο συμπέρασμα ότι η εκτέλεση των εργασιών δεν παραβιάζει την κοινοτική νομοθεσία στον τομέα των δημοσίων συμβάσεων. Συγκεκριμένα, τα καταγγελλόμενα πραγματικά περιστατικά δεν προσκρούουν στις αρχές της αποφυγής διακρίσεων, της διαφάνειας και της ίσης μεταχείρισης που αποτελούν τα θεμέλια της εν λόγω νομοθεσίας, η οποία άλλωστε δεν προβλέπει ειδική αποζημίωση των εμπόρων που έχουν υποστεί ζημίες από την εκτέλεση δημόσιων έργων.
ΓΡΑΠΤΗ ΕΡΩΤΗΣΗ E-0102/99

υποβολή: Robin Teverson (ELDR) προς την Επιτροπή

(27 Ιανουαρίου 1999)

Θέμα: Πέμπτο Πρόγραμμα Πλαίσιο και γεωθερμική ενέργεια

Τα προηγούμενα προγράμματα έρευνας και ανάπτυξης της ΕΕ αναφέρονταν ειδικά στη γεωθερμική ενέργεια πράγμα που δεν ισχύει για τα επόμενα. Μολονότι το Ευρωπαϊκό Κοινοβούλιο ενέκρινε μία τροπολογία για να διορθώσει την παράλειψη αυτή και να περιλάβει τη γεωθερμική ενέργεια στο τμήμα ανανεώσιμων πηγών ενέργειας στο Παράρτημα II(α)(v), η Επιτροπή δεν δέχθηκε την τροπολογία αλλά ούτε και το Συμβούλιο την περιέλαβε.

Μπορεί η Επιτροπή να διαβεβαιώσει ότι, παρά την παράλειψη αυτή, δεν θα απειληθεί η μελλοντική χρηματοδότηση στον τομέα αυτό και ότι τα έργα που έχουν σχέση με τη γεωθερμική ενέργεια θα συνεχίσουν να λαμβάνουν το μερίδιο της χρηματοδότησης που δικαιούνται, ιδιαίτερα μάλιστα όταν η κ. Cresson δηλώνει ότι ο στόχος της ΕΕ είναι να αυξήσει το ποσοστό χρησιμοποίησης της ανανεώσιμης ενέργειας από 6 % σε 12 %;

Απάντηση της κ. Cresson εξ ονόματος της Επιτροπής

(25 Μαρτίου 1999)

Ο δεδηλωμένος στόχος της Κοινότητας να αυξήσει το ποσοστό της ανανεώσιμης ενέργειας από 6 % σε 12 % αποτελεί μια από τις κινητήριες δυνάμεις στο θέμα της ενέργειας του πέμπτου προγράμματος πλαισίου(1). Αληθεύει επίσης ότι η χρήση της γεωθερμίας μπορεί να συμβάλει σημαντικά για την εκπλήρωση αυτού του στόχου, ιδίως εάν συνεχίσει να ανταποκρίνεται στις προσδοκίες το ενισχυόμενο από την Κοινότητα ευρωπαϊκό πρόγραμμα γεωθερμικής ενέργειας από θερμά ξηρά πετρώματα στην τοποθεσία Soultz-sous-Forκts, Γαλλία.

Έχουν ήδη ωριμάσει πολλές πτυχές της γεωθερμικής τεχνολογίας και ως εκ τούτου δεν μπορούν να θεωρηθούν ως ζητήματα υψηλής προτεραιότητας για τη χρηματοδότηση της έρευνας. Ωστόσο, στο θέμα των θερμών ξηρών πετρωμάτων εξακολουθεί να απαιτείται έρευνα και, ως εκ τούτου, είναι επιλέξιμο για μελλοντική ενίσχυση.

Εν τούτοις, η προσέγγιση του πέμπτου προγράμματος πλαισίου είναι η επικέντρωση σε προβλήματα, όχι τεχνολογίες. Εάν τα έργα έρευνας και επίδειξης στο θέμα της γεωθερμικής ενέργειας ενδέχεται να συμβάλουν στην επίλυση προβλημάτων που έχουν συμπεριληφθεί στο πρόγραμμα, εφόσον είναι σκοπιμότερη η χρηματοδότησή τους σε ευρωπαϊκό παρ' ό,τι σε αμιγώς εθνικό επίπεδο και πληρούν τους στόχους του προγράμματος εργασίας για τις ανανεώσιμες πηγές ενέργειας, τότε θα τύχουν της ίδιας ενίσχυσης όπως τα άλλα έργα των ανανεώσιμων πηγών ενέργειας.

(1) ΕΕ C 137 της 7.6.1997.
ΓΡΑΠΤΗ ΕΡΩΤΗΣΗ E-1007/99

υποβολή: Ian Hudghton (V) προς την Επιτροπή

(20 Απριλίου 1999)

Θέμα: Μεταφορά ζώντων ζώων

Ποια μέτρα έχει λάβει η Επιτροπή για την προώθηση της εναρμμόνισης των ανώτατων χρονικών ορίων των διαδρομών όσον αφορά τη μεταφορά ζώντων ζώων μεταξύ κρατών μελών;

Απάντηση του κ. Fischler εξ ονόματος της Επιτροπής

(7 Μαΐου 1999)

Τα ανώτατα χρονικά όρια των διαδρομών, όσον αφορά τη μεταφορά ζώων μεταξύ κρατών μελών, έχουν εναρμονιστεί με την έκδοση της οδηγίας 95/29/ΕΚ του Συμβουλίου της 29ης Ιουνίου 1995 για την τροποποίηση της οδηγίας 90/628/ΕΟΚ σχετικά με την προστασία των ζώων κατά τη μεταφορά(1).

Η οδηγία ορίζει στο κεφάλαιο VII σημείο 2 ότι τα χρονικά διαστήματα του ταξιδιού για τα ζώα που ανήκουν στα βοοειδή, ιπποειδή, αιγοειδή, προβατοειδή και χοιροειδή δεν υπερβαίνουν τις οκτώ ώρες, εκτός αν τα οχήματα αντιμετωπίζουν ορισμένες ειδικές συνθήκες. Σε αυτές τις περιστάσεις, καθορίζεται στο κεφάλαιο VII σημείο 4 της προαναφερόμενης οδηγίας η διάρκεια κατά την οποία τα ζώα αυτών των ειδών δύνανται να μεταφέρονται οδικώς με ένα όχημα, προτού χρειαστεί να εκφορτωθούν στα σημεία στάθμευσης ή στον τελικό προορισμό.

Ως εκ τούτου, η Επιτροπή δεν είναι της γνώμης ότι είναι αναγκαίο να προωθήσει την περαιτέρω εναρμόνιση των ανώτατων χρονικών ορίων του ταξιδιού, όσον αφορά τη μεταφορά ζώντων ζώων μεταξύ κρατών μελών.

(1) ΕΕ L 148 της 30.6.1995.
ΓΡΑΠΤΗ ΕΡΩΤΗΣΗ E-0921/99

υποβολή: Roberto Mezzaroma (PPE) προς την Επιτροπή

(8 Απριλίου 1999)

Θέμα: Επανενσωμάτωση των στόχων για την ανάπτυξη των περιοχών του Anzio και του Nettuno

Μπορεί η Επιτροπή να γνωστοποιήσει εάν προβλέπεται η επαναφορά των περιοχών του Anzio και του Nettuno (Διαμέρισμα Λατίου Ιταλίας) σε στόχους και προγράμματα που μπορούν να αποκαταστήσουν τις δυνατότητες ανάπτυξης σε περιοχές λίαν κατάλληλες για την ανάπτυξη των ΜΜΕπ και του τουρισμού;

Απάντηση της κας Wulf-Mathies εξ ονόματος της Επιτροπής

(6 Μαΐου 1999)

Στο πλαίσιο των Διαρθρωτικών Ταμείων, η Επιτροπή πρότεινε να μειωθεί σε τρεις ο αριθμός των στόχων προτεραιότητας για την περίοδο 2000-2006.

σον αφορά τον στόχο 1 ο οποίος έχει στόχο την προώθηση της ανάπτυξης και τη διαρθρωτική προσαρμογή των καθυστερημένων περιφερειών, από τις περιφέρειες του επιπέδου NUTS II θα είναι επιλέξιμες εκείνες των οποίων το εγχώριο ακαθάριστο προϊόν (ΑΕΠ) ανά κάτοικο το οποίο μετράται σε πρότυπα αγοραστικής δύναμης και υπολογίζεται βάσει του μέσου όρου των διαθέσιμων στοιχείων των τριών τελευταίων ετών, είναι χαμηλότερο από το 75 % του κοινοτικού μέσου όρου. Βάσει των στοιχείων σχετικά με τα έτη 1994, 1994 και 1996, το επίπεδο του ΑΕΠ ανά κάτοικο της περιφέρειας του Latium είναι ίσο με το 113,3 % του μέσου κοινοτικού επιπέδου. Επομένως καμία περιοχή του Latium δεν είναι δυνατόν να είναι επιλέξιμη για το στόχο 1.

Η Επιτροπή, πρότεινε εξάλλου, ένα νέο στόχο 2 ο οποίος θα έχει στόχο την υποστήριξη της οικονομικής και κοινωνικής ανασυγκρότησης των περιοχών που αντιμετωπίζουν διαρθρωτικές δυσκολίες. Ο στόχος αυτός θα μπορεί να καλύψει τις ζώνες σε κοινωνικο-οικονομική μετατροπή στους τομείς της βιομηχανίας και των υπηρεσιών, τις αγροτικές ζώνες σε παρακμή, τις αστικές ζώνες σε δυσκολία καθώς και τις ζώνες που ευρίσκονται σε κρίση εξαρτώμενες από την αλιεία. Η Επιτροπή θα καταρτίσει, κατά τη διάρκεια του δεύτερου εξαμήνου 1999, τον κατάλογο των ζωνών που θα είναι επιλέξιμες για το στόχο αυτό σε άμεση συνεννόηση με κάθε ενδιαφερόμενο κράτος μέλος. Είναι αδύνατο σήμερα να προβλεφθεί το κατά πόσον οι ζώνες του Anzio και του Nettuno μπορεί να είναι επιλέξιμες για το στόχο 2.

Το Latium θα μπορεί να επωφεληθεί του στόχου 3 των Διαρθρωτικών Ταμείων, ο οποίος επιτρέπει την ενίσχυση, σε όλες τις περιφέρειες τις οποίες δεν αφορά ο στόχος 1, της προσαρμογής και του εκσυγχρονισμού των πολιτικών και των συστημάτων κατάρτισης και απασχόλησης, μέσω παρεμβάσεων που μπορούν κυρίως να αφορούν τις μικρομεσαίες επιχειρήσεις καθώς και τον τομέα του τουρισμού.
ΓΡΑΠΤΗ ΕΡΩΤΗΣΗ E-0869/99

υποβολή: Honório Novo (GUE/NGL) προς την Επιτροπή

(7 Απριλίου 1999)

Θέμα: Απώλεια εισοδήματος για τους αλιείς της Μαδέρα

Τα πολύ χαμηλά επίπεδα των αποθεμάτων τόνου που πλήττουν την περιοχή της Μαδέρας από τον Αύγουστο του 1998 είχαν ιδιαίτερα σοβαρές επιπτώσεις για τις τοπικές αλιευτικές κοινότητες.

Η έλλειψη αποθεμάτων τόνου είχε σοβαρές επιπτώσεις στις οικονομίες και τα νοικοκυριά πολλών περιοχών της Μαδέρας, όπως το Caniçal και το Machico, που παρουσιάζουν κάμψη και δεν διαθέτουν εναλλακτικές μορφές απασχόλησης.

Η σοβαρότητα της κατάστασης είναι τέτοια που απαιτείται η Επιτροπή να δώσει τη δέουσα προσοχή.

Έχοντας υπόψη τα προαναφερθένα, καλείται η Επιτροπή να απαντήσει στα ακόλουθα ερωτήματα:

1. Έχει άραγε πληροφορηθεί από την πορτογαλική κυβέρνηση ή την περιφερειακή κυβέρνηση της Μαδέρας για την επικίνδυνη αυτή κατάσταση;

2. Στα πλαίσια της κοινής αλιευτικής πολιτικής, μήπως υφίστανται δημοσιονομικές διατάξεις ή ειδικά προγράμματα που θα μπορούσαν να χρησιμοποιηθούν για την αντιστάθμιση της σοβαρής απώλειας εισοδήματος που έχουν υποστεί οι εν λόγω αλιευτικές κοινότητες και να αντιμετωπιστεί η σοβαρή αυτή κατάσταση που πλήττει ολόκληρες οικογένειες στις περιοχές Caniçal και το Machico; Σε καταφατική περίπτωση, η περιφερειακή κυβέρνηση της Μαδέρας ή η πορτογαλική κυβέρνηση μήπως έχουν ήδη ζητήσει από την Επιτροπή την εφαρμογή των εν λόγω διατάξεων ή προγραμμάτων;

3. Εκτός του πλαισίου της κοινής αλιευτικής πολιτικής μήπως υπάρχει καμία δυνατότητα να διατεθούν πόροι για την επείγουσα αντιμετώπιση της κατάστασης, και εάν ναι, ποιά είναι αυτή;

Απάντηση της κας Bonino εξ ονόματος της Επιτροπής

(3 Μαΐου 1999)

Τα διαθέσιμα στοιχεία για τη γενική κατάσταση των πόρων του τόνου στον Ατλαντικό δεν εμφανίζουν κατάσταση εξαφάνισης. Εντούτοις, η Επιτροπή ερευνά τα ειδικότερα στοιχεία για την κατάσταση των αποθεμάτων αυτών στη ζώνη της Μαδέρας.

1. Με την επιφύλαξη επαφών με τις αρχές του κράτους μέλους, η Επιτροπή δεν έχει πληροφορίες για την κατάσταση αυτή από τις πορτογαλικές αρχές.

2. Δεν υπάρχει, στο πλαίσιο της κοινής αλιευτικής πολιτικής (ΚΑΠ) κανένα ειδικό πρόγραμμα ή πιστώσεις βάσει του προϋπολογισμού που να προορίζονται για την αντιστάθμιση ενδεχόμενων απωλειών εισοδήματος λόγω της αναφερθείσας κατάστασης.

3. Η Επιτροπή δεν βλέπει άλλη δυνατότητα χρηματοδοτικής παρέμβασης εκτός από εκείνη στο πλαίσιο της ΚΑΠ που θα παρέμβει ταχέως για την αντιστάθμιση ενδεχόμενων απωλειών εισοδημάτων.
ΓΡΑΠΤΗ ΕΡΩΤΗΣΗ E-0717/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Ισπανία;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0608/99

υποβολή: Paul Rübig (PPE) προς την Επιτροπή

(12 Μαρτίου 1999)

Θέμα: Συμμετοχή της Σλοβακίας στο πέμπτο πρόγραμμα πλαίσιο για την έρευνα

Η Ευρωπαϊκή Επιτροπή αξιολογεί επτά υποψήφιες χώρες (Εσθονία, Πολωνία, Ουγγαρία, Λεττονία, Λιθουανία, Τσεχία και Σλοβενία) ως κατάλληλες για συμμετοχή στο πέμπτο πρόγραμμα πλαίσιο για την έρευνα και την τεχνολογική ανάπτυξη.

Η Σλοβακία δεν αναφέρεται ακόμη, παρόλο που τα γνωστά δεδομένα της χώρας παρουσιάζουν και καταγράφουν μια θετική εικόνα όσον αφορά το οικονομικό δυναμικό της και, ως εκ τούτου, μια συμμετοχή με βάση τα ανωτέρω στοιχεία εμφανίζεται ως δυνατή.

Ποια κριτήρια αξιολόγησης έχει λάβει υπόψη η Ευρωπαϊκή Επιτροπή κατά την απόφασή της;

Για ποιο λόγο δεν περιλαμβάνεται ακόμη η Σλοβακία στην πρόταση και σε πότε προβλέπεται να περιληφθεί;

Απάντηση του κυρίουvan den Broek εξ ονόματος της Επιτροπής

(21 Απριλίου 1999)

Στις 24 Φεβρουαρίου 1999 η Επιτροπή έκανε δεκτή την αίτηση της Σλοβακίας για συνεργασία στο πέμπτο πρόγραμμα-πλαίσιο για την έρευνα. Ο λόγος για το ότι το γεγονός αυτό συνέβη για ορισμένα κράτη νωρίτερα και για άλλα αργότερα είναι ότι η Σλοβακία, η Βουλγαρία και η Ρουμανία απέστειλαν στην Επιτροπή το σχετικό επίσημο κυρωτικό έγγραφο αργότερα από ότι οι υπόλοιπες επτά υποψήφιες χώρες που μνημονεύονται για το θέμα αυτό.